CELEX: 52022PC0352
Language: sk
Date: 2022-07-26
Title: Návrh VYKONÁVACIE ROZHODNUTIE RADY, ktorým sa mení vykonávacie rozhodnutie 2013/677/EÚ, ktorým sa Luxembursku povoľuje zaviesť osobitné opatrenie odchyľujúce sa od článku 285 smernice 2006/112/ES o spoločnom systéme dane z pridanej hodnoty

EURÓPSKA KOMISIA
            V Bruseli26. 7. 2022
            COM(2022) 352 final
            2022/0220(NLE)
            
            Návrh
            VYKONÁVACIE ROZHODNUTIE RADY,
            ktorým sa mení vykonávacie rozhodnutie 2013/677/EÚ, ktorým sa Luxembursku povoľuje zaviesť osobitné opatrenie odchyľujúce sa od článku 285 smernice 2006/112/ES o spoločnom systéme dane z pridanej hodnoty
            
               
         
         
            
               DÔVODOVÁ SPRÁVA
            
            
               Podľa článku 395 ods. 1 smernice Rady 2006/112/ES z 28. novembra 2006 o spoločnom systéme dane z pridanej hodnoty
                  1
                (ďalej len „smernica o DPH“) môže Rada jednomyseľne na návrh Komisie oprávniť ktorýkoľvek členský štát, aby uplatňoval osobitné opatrenia odchyľujúce sa od ustanovení uvedenej smernice s cieľom zjednodušiť výber DPH alebo zabrániť určitým formám daňových únikov alebo vyhýbaniu sa daňovým povinnostiam.
            
            
               Luxembursko požiadalo listom, ktorý Komisia zaevidovala 11. marca 2022, o povolenie naďalej do 31. decembra 2024 uplatňovať opatrenie odchyľujúce sa od článku 285 smernice o DPH, na základe ktorého sa mu umožňuje oslobodiť od DPH zdaniteľné osoby, ktorých ročný obrat nie je vyšší ako 35 000 EUR.
            
            
               V súlade s článkom 395 ods. 2 druhým pododsekom smernice o DPH Komisia listom zo 7. apríla 2022 informovala o žiadosti predloženej Luxemburskom ostatné členské štáty. Listom z 8. apríla 2022 Komisia oznámila Luxembursku, že má všetky informácie potrebné na posúdenie danej žiadosti.
            
            
               1.KONTEXT NÁVRHU
            
            
               •Dôvody a ciele návrhu
            
            
               
                  V hlave XII kapitole 1 smernice o DPH sa členským štátom umožňuje, aby uplatňovali osobitné úpravy pre malé podniky vrátane možnosti oslobodiť od dane zdaniteľné osoby, ktorých ročný obrat nepresahuje určitú sumu. Toto oslobodenie od dane znamená, že zdaniteľná osoba nemusí účtovať DPH na svoje dodania, resp. poskytnutia, a teda si nemôže odpočítať DPH na svojich vstupoch.
               
               
                  Možnosť uplatňovať osobitné pravidlá v oblasti DPH vrátane oslobodení od dane alebo odstupňovanej daňovej výhody pre malé podniky sa prvýkrát zaviedla článkom 14 smernice Rady 67/228/EHS
                     2
                  . Členské štáty, ktoré nevyužili možnosť v uvedenom ustanovení, potom mohli podľa článku 24 ods. 2 písm. b) smernice 77/388/EHS
                     3
                  , teraz v prepracovanom znení ako prvý odsek článku 285 smernice o DPH, oslobodiť od DPH len zdaniteľné osoby, ktorých ročný obrat nepresahuje 5 000 EUR alebo ekvivalent tejto sumy v národnej mene. Podľa druhého odseku článku 285 smernice o DPH uvedené členské štáty takisto môžu udeliť odstupňovanú daňovú výhodu zdaniteľným osobám, ktorých ročný obrat presahuje prah, ktorý určili na uplatnenie oslobodenia od dane.
               
               
                  Luxembursko do konca roka 2012 oslobodzovalo od DPH zdaniteľné osoby, ktorých ročný obrat nebol vyšší ako 10 000 EUR. Luxembursko zároveň využilo možnosť podľa druhého odseku článku 285 smernice o DPH a udeľovalo odstupňovanú daňovú výhodu zdaniteľným osobám, ktorých ročný obrat bol v rozpätí 10 000 až 25 000 EUR.
               
               
                  Následne Luxembursko požiadalo o výnimku podľa článku 285 prvého odseku na uplatňovanie limitu obratu vo výške 25 000 EUR, pokiaľ ide o úpravu oslobodenia od dane pre malé podniky, ktorú získalo, a zároveň zrušilo uplatňovanie odstupňovanej daňovej výhody. Vykonávacím rozhodnutím Rady 2013/677/EÚ
                     4
                   Luxembursko získalo oprávnenie uplatňovať uvedené osobitné opatrenie do 31. decembra 2016.
               
               
                  Vykonávacím rozhodnutím Rady (EÚ) 2017/319
                     5
                   sa Luxembursku povolilo predĺžiť dátum uplynutia platnosti osobitného opatrenia na 31. decembra 2019 a zároveň zvýšiť limit z 25 000 na 30 000 EUR. Následne sa vykonávacím rozhodnutím Rady (EÚ) 2019/2210
                     6
                   dátum uplynutia platnosti ďalej predĺžil do 31. decembra 2022 a limit sa zvýšil z 30 000 EUR na 35 000 EUR.
               
               
                  Luxembursko požiadalo o ďalšie predĺženie platnosti uvedeného opatrenia na obmedzené obdobie. Uviedlo, že toto osobitné opatrenie znižuje administratívnu záťaž zdaniteľných osôb aj daňovej správy. Prispieva preto k zjednodušeniu výberu daní, ako sa uvádza v článku 395 ods. 1 smernice o DPH. Opatrenie je pre zdaniteľné osoby úplne nepovinné a takým aj zostane.
               
               
                  Podľa Luxemburska by osobitné opatrenie malo len zanedbateľný účinok na celkovú sumu príjmov z DPH vybraných na stupni konečnej spotreby (nie viac než 0,05 %), ako sa vyžaduje v článku 395 ods. 1 druhom pododseku smernice o DPH. Luxembursko konkrétne uviedlo, že v roku 2020 využilo oslobodenie 633 zdaniteľných osôb s obratom od 10 000 EUR do 35 000 EUR, čo predstavuje 0,78 % všetkých zdaniteľných osôb.
               
               
                  Toto osobitné opatrenie, ktorým sa zjednodušujú povinnosti pre malých prevádzkovateľov, je v súlade s cieľmi, ktoré Európska únia stanovila v súvislosti s malými podnikmi.
               
               
                  Vzhľadom na potenciálne priaznivý vplyv na zníženie administratívnej záťaže podnikov a daňovej správy, ktorý nie je sprevádzaný výraznejším vplyvom na celkový príjem z DPH, je vhodné, aby sa Luxembursku povolilo predĺžiť platnosť tohto osobitného opatrenia do 31. decembra 2024.
               
            
            
               •Súlad s existujúcimi ustanoveniami v tejto oblasti politiky
            
            
               
                  Odchyľujúce sa opatrenie je v súlade s cieľmi smernice (EÚ) 2020/285, ktorou sa menia články 281 až 294 smernice o DPH, pokiaľ ide o osobitnú úpravu pre malé podniky
                     7
                  , ktorá vyplynula z akčného plánu v oblasti DPH
                     8
                   a ktorej cieľom je vytvoriť pre tieto podniky modernú, zjednodušenú úpravu. Jeho cieľom je najmä znížiť náklady na dodržiavanie predpisov v oblasti DPH, obmedziť narušenia hospodárskej súťaže na vnútroštátnej úrovni aj na úrovni EÚ, zmenšiť negatívny vplyv limitu a uľahčiť dodržiavanie predpisov podnikmi, ako aj monitorovanie zo strany daňových správ.
               
               
                  Okrem toho je limit 35 000 EUR v súlade so smernicou (EÚ) 2020/285, keďže tá umožňuje členským štátom stanoviť limit ročného obratu požadovaný na účely oslobodenia od DPH na sumu najviac 85 000 EUR (alebo jej ekvivalent v národnej mene).
               
               
                  Podobné výnimky, ktorými sa od DPH oslobodzujú zdaniteľné osoby, ktorých ročný obrat je nižší ako určitý limit, boli v súlade s ustanoveniami článkov 285 a 287 smernice o DPH udelené iným členským štátom. Holandsku
                     9
                   a Belgicku
                     10
                   sa povolil limit 25 000 EUR; Taliansku
                     11
                   limit 30 000 EUR; Poľsku
                     12
                  , Lotyšsku
                     13
                   a Estónsku
                     14
                   sa povolil limit 40 000 EUR; Maďarsku
                     15
                   limit 48 000 EUR; Litve
                     16
                   limit 55 000 EUR; Chorvátsku
                     17
                   limit 45 000 EUR; Malte
                     18
                   limit 30 000 EUR; Slovinsku
                     19
                   limit 50 000 EUR; Česku
                     20
                   limit 85 000 EUR a Rumunsku
                     21
                   limit 88 500 EUR.
               
            
         
         
            
               
                  Výnimky zo smernice o DPH by mali byť vždy časovo obmedzené, aby sa dali posúdiť ich účinky. Zahrnutie dátumu uplynutia platnosti daného osobitného opatrenia, ktorým je 31. december 2024, je v súlade s požiadavkami smernice (EÚ) 2020/285. V uvedenej smernici sa ako dátum, ku ktorému budú musieť členské štáty uplatňovať vnútroštátne ustanovenia, ktoré sú povinné prijať na dosiahnutie súladu s touto smernicou, stanovuje 1. január 2025.
               
               
                  Navrhované opatrenie je preto v súlade s ustanoveniami smernice o DPH.
               
            
            
               •Súlad s ostatnými politikami Únie
            
            
               
                  Komisia neustále zdôrazňuje potrebu jednoduchších pravidiel pre malé podniky. V tejto súvislosti Komisia prijala v marci 2020 stratégiu pre MSP pre udržateľnú a digitálnu Európu
                     22
                  , kde sa zaviazala pokračovať v úsilí zameranom na zníženie zaťaženia MSP. Cieľ znížiť regulačné zaťaženie MSP je jedným z pilierov tejto stratégie. Pokiaľ ide o fiškálne pravidlá, toto osobitné opatrenie je v súlade s týmito cieľmi. Je takisto v súlade s akčným plánom z roku 2020 pre spravodlivé a jednoduché zdaňovanie na podporu stratégie obnovy
                     23
                  , v ktorom sa uznáva, že náklady na dodržiavanie daňových predpisov sú v EÚ naďalej vysoké a že náklady na dodržiavanie predpisov sú pre malé spoločnosti v porovnaní s veľkými spoločnosťami zvyčajne podstatne vyššie.
               
            
            
               2.PRÁVNY ZÁKLAD, SUBSIDIARITA A PROPORCIONALITA
            
            
               •Právny základ
            
            
               
                  Článok 395 smernice o DPH.
               
            
            
               •Subsidiarita (v prípade inej ako výlučnej právomoci)
            
            
               
                  Vzhľadom na ustanovenie smernice o DPH, na ktorom je návrh založený, návrh patrí do výlučnej právomoci Európskej únie. Zásada subsidiarity sa preto neuplatňuje.
               
            
            
               •Proporcionalita
            
            
               
                  Rozhodnutie sa týka povolenia udeleného členskému štátu na základe jeho vlastnej žiadosti a nezakladá sa ním žiadna povinnosť.
               
               
                  Vzhľadom na obmedzený rozsah pôsobnosti výnimky je osobitné opatrenie úmerné sledovanému cieľu, t. j. zjednodušeniu výberu daní pre malé zdaniteľné osoby a pre daňovú správu.
               
            
            
               •Výber nástroja
            
            
               
                  Navrhovaným nástrojom je vykonávacie rozhodnutie Rady.
               
               
                  Podľa článku 395 smernice o DPH je výnimka zo spoločných pravidiel o DPH možná iba na základe oprávnenia Rady, ktorá koná jednomyseľne na návrh Komisie. Vykonávacie rozhodnutie Rady je najvhodnejším nástrojom, keďže môže byť určené jednotlivému členskému štátu.
               
            
            
               3.VÝSLEDKY HODNOTENÍ EX POST, KONZULTÁCIÍ SO ZAINTERESOVANÝMI STRANAMI A POSÚDENÍ VPLYVU
            
            
               •Konzultácie so zainteresovanými stranami
            
            
               
                  Nevykonali sa žiadne konzultácie so zainteresovanými stranami. Tento návrh vychádza zo žiadosti predloženej Luxemburskom a týka sa iba tohto členského štátu.
               
            
            
               •Posúdenie vplyvu
            
            
               
                  Cieľom návrhu vykonávacieho rozhodnutia Rady je pokračovať ďalšie dva roky v uplatňovaní zjednodušujúceho opatrenia, ktorým sa odstraňujú mnohé povinnosti podnikov s ročným obratom nepresahujúcim 35 000 EUR spojené s DPH. Návrh rozhodnutia má preto potenciálne priaznivý vplyv na zníženie administratívnej záťaže podnikov a daňovej správy, pričom nemá výraznejší vplyv na celkový príjem z DPH. Vzhľadom na úzky rozsah pôsobnosti danej výnimky a na jej dočasné uplatňovanie bude vplyv opatrenia v každom prípade obmedzený.
               
            
         
         
            
               
                  Odchyľujúce sa opatrenie bude pre zdaniteľné osoby nepovinné. Zdaniteľné osoby budú mať možnosť rozhodnúť sa pre všeobecnú úpravu uplatňovania DPH v súlade s článkom 290 smernice 2006/112/ES.
               
            
            
               •Základné práva
            
            
               
                  Návrh nemá žiadne dôsledky z hľadiska ochrany základných práv.
               
            
            
               4.VPLYV NA ROZPOČET
            
            
               
                  Po nadobudnutí účinnosti nariadenia Rady (EÚ, Euratom) 2021/769 z 30. apríla 2021, ktorým sa mení nariadenie (EHS, Euratom) č. 1553/89 o konečných jednotných dohodách o vyberaní vlastných zdrojov pochádzajúcich z dane z pridanej hodnoty
                     24
                  , Luxembursko už počnúc výkazom pre vlastný zdroj založený na DPH za rozpočtový rok 2021 nebude počítať žiadnu kompenzáciu.
               
            
            
               2022/0220 (NLE)
            
            
               Návrh
            
            
               VYKONÁVACIE ROZHODNUTIE RADY,
            
            
               ktorým sa mení vykonávacie rozhodnutie 2013/677/EÚ, ktorým sa Luxembursku povoľuje zaviesť osobitné opatrenie odchyľujúce sa od článku 285 smernice 2006/112/ES o spoločnom systéme dane z pridanej hodnoty
            
            
               RADA EURÓPSKEJ ÚNIE,
            
            
               so zreteľom na Zmluvu o fungovaní Európskej únie,
            
            
               so zreteľom na smernicu Rady 2006/112/ES z 28. novembra 2006 o spoločnom systéme dane z pridanej hodnoty
                  25
               , a najmä na jej článok 395 ods. 1,
            
            
               so zreteľom na návrh Európskej komisie,
            
            
               keďže:
            
            
               (1)Podľa článku 285 smernice 2006/112/ES členské štáty, ktoré nevyužili možnosť na základe článku 14 druhej smernice Rady 67/228/EHS
                  26
               , môžu oslobodiť od dane z pridanej hodnoty (DPH) zdaniteľné osoby, ktorých ročný obrat nepresahuje 5 000 EUR alebo zodpovedajúcu sumu v národnej mene, a môžu udeliť odstupňovanú daňovú výhodu zdaniteľným osobám, ktorých ročný obrat presahuje strop, ktorý určili na uplatnenie oslobodenia od dane.
            
            
               (2)Vykonávacím rozhodnutím Rady 2013/677/EÚ
                  27
                sa Luxembursku povolilo zaviesť osobitné opatrenie odchyľujúce sa od článku 285 smernice 2006/112/ES (ďalej len „osobitné opatrenie“), ktorým sa do 31. decembra 2016 oslobodzujú od DPH zdaniteľné osoby s ročným obratom nepresahujúcim 25 000 EUR.
            
            
               (3)Vykonávacie rozhodnutie Rady (EÚ) 2013/677/EÚ bolo pôvodne zmenené vykonávacím rozhodnutím Rady (EÚ) 2017/319
                  28
               , ktorým sa Luxembursku povolilo oslobodiť od DPH zdaniteľné osoby s ročným obratom nepresahujúcim 30 000 EUR, a to do 31. decembra 2019. Následne bolo zmenené vykonávacím rozhodnutím Rady (EÚ) 2019/2210
                  29
               , ktorým sa Luxembursku povoľuje zvýšiť limit na 35 000 EUR a predĺžiť dátum uplynutia platnosti osobitného opatrenia do 31. decembra 2022.
            
            
               (4)Luxembursko požiadalo Komisiu listom z 11. marca 2022 o povolenie uplatňovať osobitné opatrenie aj naďalej do 31. decembra 2024, čiže do dátumu, do ktorého majú členské štáty transponovať smernicu Rady (EÚ) 2020/285
                  30
               , ktorou sa stanovujú zjednodušené pravidlá DPH pre malé podniky. Uvedená smernica umožňuje taktiež členským štátom oslobodiť od dane zdaniteľné osoby, ktorých ročný obrat v členskom štáte nepresahuje limit 85 000 EUR.
            
            
               (5)Podľa článku 395 ods. 2 druhého pododseku smernice 2006/112/ES Komisia listom zo 7. apríla 2022 postúpila žiadosť predloženú Luxemburskom ostatným členským štátom. Listom z 8. apríla 2022 Komisia oznámila Luxembursku, že má všetky informácie potrebné na posúdenie danej žiadosti.
            
            
               (6)Osobitné opatrenie je v súlade so smernicou (EÚ) 2020/285, ktorej cieľom je znížiť náklady pre malé podniky na dodržiavanie predpisov v oblasti DPH, obmedziť narušenie hospodárskej súťaže na vnútroštátnej úrovni aj na úrovni Únie a znížiť negatívny vplyv prechodu od oslobodenia od dane k zdaneniu („efekt limitu“). Jej ďalším cieľom je uľahčiť malým podnikom dodržiavanie predpisov, ako aj daňovým orgánom jeho monitorovanie. Limit vo výške 35 000 EUR je v súlade s novým limitom pre oslobodenie stanoveným smernicou (EÚ) 2020/285.
            
         
         
            
               (7)Osobitné opatrenie zostane pre zdaniteľné osoby nepovinné. Zdaniteľné osoby majú naďalej možnosť rozhodnúť sa pre všeobecnú úpravu uplatňovania DPH podľa článku 290 smernice 2006/112/ES.
            
            
               (8)Podľa informácií, ktoré Luxembursko poskytlo, bude mať osobitné opatrenie len zanedbateľný vplyv na celkovú sumu daňových príjmov, ktoré Luxembursko vyberie na stupni konečnej spotreby.
            
            
               (9)Po nadobudnutí účinnosti nariadenia Rady (EÚ, Euratom) 2021/769
                  31
                Luxembursko už počnúc výkazom pre vlastný zdroj založený na DPH za rozpočtový rok 2021 nebude počítať žiadnu kompenzáciu.
            
            
               (10)Vzhľadom na priaznivý vplyv osobitného opatrenia na zjednodušenie povinností súvisiacich s DPH znížením administratívnej záťaže aj nákladov na dodržiavanie predpisov tak malých podnikov, ako aj daňových orgánov, a na neexistenciu výrazného vplyvu na celkový príjem plynúci z DPH by sa Luxembursku malo povoliť uplatňovať toto osobitné opatrenie na ďalšie obdobie.
            
            
               (11)Povolenie na uplatňovanie osobitného opatrenia by malo byť časovo obmedzené. Toto časové obmedzenie by malo byť dostatočné na to, aby bolo možné vyhodnotiť účinnosť a primeranosť daného limitu. Členské štáty majú okrem toho podľa článku 3 ods. 1 smernice (EÚ) 2020/285 do 31. decembra 2024 prijať a uverejniť zákony, iné právne predpisy a správne opatrenia potrebné na dosiahnutie súladu s článkom 1 uvedenej smernice a uplatňovať ich od 1. januára 2025. Je preto vhodné povoliť Luxembursku, aby uplatňovalo dané osobitné opatrenie do 31. decembra 2024.
            
            
               (12)Vykonávacie rozhodnutie 2013/677/EÚ by sa preto malo zodpovedajúcim spôsobom zmeniť,
            
            
               PRIJALA TOTO ROZHODNUTIE:
            
            
               Článok 1
            
            
               Článok 2 vykonávacieho rozhodnutia 2013/677/EÚ sa nahrádza takto:
            
            
               „Článok 2
            
            
               Toto rozhodnutie sa uplatňuje od 1. januára 2013 do 31. decembra 2024.“
            
            
               Článok 2
            
            
               Toto rozhodnutie je určené Luxemburskému veľkovojvodstvu.
            
            
               V Bruseli
            
            
               
                     Za Radu
               
               
                     predseda
               
            
         
         
            
                  
                     (1)
                  
                        Ú. v. EÚ L 347, 11.12.2006, s. 1.
               
               
                  
                     (2)
                  
                        Druhá smernica Rady 67/228/EHS z 11. apríla 1967 o harmonizácii právnych predpisov členských štátov týkajúcich sa dane z obratu – štruktúra a spôsoby uplatnenia spoločného systému dane z pridanej hodnoty (Ú. v. ES 71, 14.4.1967, s. 1303/67).
               
               
                  
                     (3)
                  
                        Šiesta smernica Rady 77/388/EHS zo 17. mája 1977 o zosúladení právnych predpisov členských štátov týkajúcich sa daní z obratu – spoločný systém dane z pridanej hodnoty: jednotný základ jej stanovenia (Ú. v. ES L 145, 13.6.1977, s. 1).
               
               
                  
                     (4)
                  
                        Vykonávacie rozhodnutie Rady 2013/677/EÚ z 15. novembra 2013, ktorým sa Luxembursku povoľuje zaviesť osobitné opatrenie odchyľujúce sa od článku 285 smernice 2006/112/ES o spoločnom systéme dane z pridanej hodnoty (Ú. v. EÚ L 316, 27.11.2013, s. 33).
               
               
                  
                     (5)
                  
                        Vykonávacie rozhodnutie Rady (EÚ) 2017/319 z 21. februára 2017, ktorým sa mení vykonávacie rozhodnutie 2013/677/EÚ, ktorým sa Luxembursku povoľuje zaviesť osobitné opatrenie odchyľujúce sa od článku 285 smernice 2006/112/ES o spoločnom systéme dane z pridanej hodnoty (Ú. v. EÚ L 47, 24.2.2017, s. 7).
               
               
                  
                     (6)
                  
                        Vykonávacie rozhodnutie Rady (EÚ) 2019/2210 z 19. decembra 2019, ktorým sa mení vykonávacie rozhodnutie 2013/677/EÚ, ktorým sa Luxembursku povoľuje zaviesť osobitné opatrenie odchyľujúce sa od článku 285 smernice 2006/112/ES o spoločnom systéme dane z pridanej hodnoty (Ú. v. EÚ L 332, 23.12.2019, s. 155).
               
               
                  
                     (7)
                  
                        Smernica Rady (EÚ) 2020/285 z 18. februára 2020, ktorou sa mení smernica 2006/112/ES o spoločnom systéme dane z pridanej hodnoty, pokiaľ ide o osobitnú úpravu pre malé podniky, a nariadenie (EÚ) č. 904/2010, pokiaľ ide o administratívnu spoluprácu a výmenu informácií na účely monitorovania správneho uplatňovania osobitnej úpravy pre malé podniky (Ú. v. EÚ L 62, 2.3.2020, s. 13).
               
               
                  
                     (8)
                  
                        Oznámenie Komisie Európskemu parlamentu, Rade a Hospodárskemu a sociálnemu výboru o akčnom pláne v oblasti DPH – k jednotnému priestoru EÚ v oblasti DPH – čas rozhodnúť sa [COM(2016) 148 final].
               
               
                  
                     (9)
                  
                        Vykonávacie rozhodnutie Rady (EÚ) 2018/1904 zo 4. decembra 2018, ktorým sa Holandsku povoľuje zaviesť osobitné opatrenie odchyľujúce sa od článku 285 smernice 2006/112/ES o spoločnom systéme dane z pridanej hodnoty (Ú. v. EÚ L 310, 6.12.2018, s. 25).
               
               
                  
                     (10)
                  
                        Vykonávacie rozhodnutie Rady (EÚ) 2022/88 z 18. januára 2022, ktorým sa mení vykonávacie rozhodnutie 2013/53/EÚ, pokiaľ ide o povolenie, aby Belgické kráľovstvo uplatňovalo na ďalšie obdobie osobitné opatrenie odchyľujúce sa od článku 285 smernice 2006/112/ES o spoločnom systéme dane z pridanej hodnoty (Ú. v. EÚ L 14, 21.1.2022, s. 23). 
               
               
                  
                     (11)
                  
                        Vykonávacie rozhodnutie Rady (EÚ) 2020/647 z 11. mája 2020, ktorým sa Talianskej republike povoľuje uplatňovať osobitné opatrenie odchyľujúce sa od článku 285 smernice 2006/112/ES o spoločnom systéme dane z pridanej hodnoty (Ú. v. EÚ L 151, 14.5.2020, s. 7).
                        
               
               
                  
                     (12)
                  
                        Vykonávacie rozhodnutie Rady (EÚ) 2021/1780 z 5. októbra 2021, ktorým sa mení rozhodnutie 2009/790/ES, ktorým sa Poľskej republike povoľuje uplatňovať opatrenie odchyľujúce sa od článku 287 smernice 2006/112/ES o spoločnom systéme dane z pridanej hodnoty (Ú. v. EÚ L 360, 11.10.2021, s. 122).
               
               
                  
                     (13)
                  
                        Vykonávacie rozhodnutie Rady (EÚ) 2020/1261 zo 4. septembra 2020, ktorým sa mení vykonávacie rozhodnutie (EÚ) 2017/2408, ktorým sa Lotyšskej republike povoľuje uplatňovať osobitné opatrenie odchyľujúce sa od článku 287 smernice 2006/112/ES o spoločnom systéme dane z pridanej hodnoty (Ú. v. EÚ L 296, 10.9.2020, s. 4).
               
               
                  
                     (14)
                  
                        Vykonávacie rozhodnutie Rady (EÚ) 2021/358 z 22. februára 2021, ktorým sa mení vykonávacie rozhodnutie (EÚ) 2017/563, ktorým sa Estónskej republike povoľuje uplatňovať osobitné opatrenie odchyľujúce sa od článku 287 smernice 2006/112/ES o spoločnom systéme dane z pridanej hodnoty (Ú. v. EÚ L 69, 26.2.2021, s. 4).
               
               
                  
                     (15)
                  
                        Vykonávacie rozhodnutie Rady (EÚ) 2022/73 z 18. januára 2022, ktorým sa mení vykonávacie rozhodnutie (EÚ) 2018/1490, pokiaľ ide o povolenie, aby Maďarsko uplatňovalo na ďalšie obdobie osobitné opatrenie odchyľujúce sa od článku 287 smernice 2006/112/ES o spoločnom systéme dane z pridanej hodnoty (Ú. v. EÚ L 12, 19.1.2022, s. 148).
               
               
                  
                     (16)
                  
                        Vykonávacie rozhodnutie Rady (EÚ) 2021/86 z 22. januára 2021, ktorým sa Litovskej republike povoľuje uplatňovať osobitné opatrenie odchyľujúce sa od článku 287 smernice 2006/112/ES o spoločnom systéme dane z pridanej hodnoty (Ú. v. EÚ L 30, 28.1.2021, s. 2).
               
               
                  
                     (17)
                  
                        Vykonávacie rozhodnutie Rady (EÚ) 2020/1661 z 3. novembra 2020, ktorým sa mení vykonávacie rozhodnutie (EÚ) 2017/1768, ktorým sa Chorvátskej republike povoľuje zaviesť osobitné opatrenie odchyľujúce sa od článku 287 smernice 2006/112/ES o spoločnom systéme dane z pridanej hodnoty (Ú. v. EÚ L 374, 10.11.2020, s. 4).
               
               
                  
                     (18)
                  
                        Vykonávacie rozhodnutie Rady (EÚ) 2021/753 zo 6. mája 2021, ktorým sa Malte povoľuje uplatňovať osobitné opatrenie odchyľujúce sa od článku 287 smernice 2006/112/ES o spoločnom systéme dane z pridanej hodnoty a zrušuje vykonávacie rozhodnutie (EÚ) 2018/279 (Ú. v. EÚ L 163, 10.5.2021, s. 1).
               
               
                  
                     (19)
                  
                        Vykonávacie rozhodnutie Rady (EÚ) 2022/464 z 21. marca 2022, ktorým sa mení vykonávacie rozhodnutie 2013/54/EÚ, pokiaľ ide o povolenie udelené Slovinskej republike, aby naďalej uplatňovala osobitné opatrenie odchyľujúce sa od článku 287 smernice 2006/112/ES o spoločnom systéme dane z pridanej hodnoty (Ú. v. EÚ L 94, 23.3.2022, s. 4).
               
               
                  
                     (20)
                  
                        Vykonávacie rozhodnutie Rady (EÚ) 2022/865 z 24. mája 2022, ktorým sa Českej republike povoľuje zaviesť osobitné opatrenie odchyľujúce sa od článku 287 smernice 2006/112/ES o spoločnom systéme dane z pridanej hodnoty (Ú. v. EÚ L 151, 2.6.2022, s. 66).
               
               
                  
                     (21)
                  
                        Vykonávacie rozhodnutie Rady (EÚ) 2020/1260 zo 4. septembra 2020, ktorým sa mení vykonávacie rozhodnutie (EÚ) 2017/1855, ktorým sa Rumunsku povoľuje uplatňovať osobitné opatrenie odchyľujúce sa od článku 287 smernice 2006/112/ES o spoločnom systéme dane z pridanej hodnoty (Ú. v. EÚ L 296, 10.9.2020, s. 1).
               
               
                  
                     (22)
                  
                        Oznámenie Komisie Európskemu parlamentu, Rade, Európskemu hospodárskemu a sociálnemu výboru a Výboru regiónov s názvom Stratégia pre MSP pre udržateľnú a digitálnu Európu [COM(2020) 103 final].
               
               
                  
                     (23)
                  
                        Oznámenie Komisie Európskemu parlamentu a Rade – Akčný plán pre spravodlivé a jednoduché zdaňovanie na podporu stratégie obnovy [COM(2020) 312 final].
               
               
                  
                     (24)
                  
                        Nariadenie Rady (EÚ, Euratom) 2021/769 z 30. apríla 2021, ktorým sa mení nariadenie (EHS, Euratom) č. 1553/89 o konečných jednotných dohodách o vyberaní vlastných zdrojov pochádzajúcich z dane z pridanej hodnoty (Ú. v. EÚ L 165, 11.5.2021, s. 9).
               
               
                  
                     (25)
                  
                        Ú. v. EÚ L 347, 11.12.2006, s. 1.
               
               
                  
                     (26)
                  
                        Druhá smernica Rady 67/228/EHS z 11. apríla 1967 o harmonizácii právnych predpisov členských štátov týkajúcich sa dane z obratu – štruktúra a spôsoby uplatnenia spoločného systému dane z pridanej hodnoty (Ú. v. ES 71, 14.4.1967, s. 1303).
               
               
                  
                     (27)
                  
                        Vykonávacie rozhodnutie Rady 2013/677/EÚ z 15. novembra 2013, ktorým sa Luxembursku povoľuje zaviesť osobitné opatrenie odchyľujúce sa od článku 285 smernice 2006/112/ES o spoločnom systéme dane z pridanej hodnoty (Ú. v. EÚ L 316, 27.11.2013, s. 33).
               
               
                  
                     (28)
                  
                        Vykonávacie rozhodnutie Rady (EÚ) 2017/319 z 21. februára 2017, ktorým sa mení vykonávacie rozhodnutie 2013/677/EÚ, ktorým sa Luxembursku povoľuje zaviesť osobitné opatrenie odchyľujúce sa od článku 285 smernice 2006/112/ES o spoločnom systéme dane z pridanej hodnoty (Ú. v. EÚ L 47, 24.2.2017, s. 7).
               
               
                  
                     (29)
                  
                        Vykonávacie rozhodnutie Rady (EÚ) 2019/2210 z 19. decembra 2019, ktorým sa mení vykonávacie rozhodnutie 2013/677/EÚ, ktorým sa Luxembursku povoľuje zaviesť osobitné opatrenie odchyľujúce sa od článku 285 smernice 2006/112/ES o spoločnom systéme dane z pridanej hodnoty (Ú. v. EÚ L 332, 23.12.2019, s. 155).
               
               
                  
                     (30)
                  
                        Smernica Rady (EÚ) 2020/285 z 18. februára 2020, ktorou sa mení smernica 2006/112/ES o spoločnom systéme dane z pridanej hodnoty, pokiaľ ide o osobitnú úpravu pre malé podniky, a nariadenie (EÚ) č. 904/2010, pokiaľ ide o administratívnu spoluprácu a výmenu informácií na účely monitorovania správneho uplatňovania osobitnej úpravy pre malé podniky (Ú. v. EÚ L 62, 2.3.2020, s. 13).
               
               
                  
                     (31)
                  
                        Nariadenie Rady (EÚ, Euratom) 2021/769 z 30. apríla 2021, ktorým sa mení nariadenie (EHS, Euratom) č. 1553/89 o konečných jednotných dohodách o vyberaní vlastných zdrojov pochádzajúcich z dane z pridanej hodnoty (Ú. v. EÚ L 165, 11.5.2021, s. 9).